Imtella' Lulju 15, 2021 F'Qorti fl-Istati Uniti, il-kantanta Britney Spears qalet li trid tieħu passi kriminali kontra missierha Jamie wara li allegatament abbuża mis-setgħa li ngħata fl-2008 biex jieħu kontroll ta' bintu u tal-ġid kollu li għandha. L-istqarrija tagħha kienet waħda emozzjonali u waslet wara li mħallef f'Los Angeles iddeċieda li Spears tista' tagħżel hi l-avukat tagħha. Dan biex iġġib fi tmiemu l-arranġament legali u kontroversjali li permezz tiegħu, missier il-kantanta ngħata s-setgħa li jikkontrollaha. Din is-setgħa tingħata lil individwi li ma jkunux jistgħu jieħdu ħsieb id-deċiżjonijiet tagħhom. L-abbuż jista' jinvolvi sfruttament finanzjarju jew restrizzjonijiet personali eċċessivi fuq xi ħadd li jkun fil-kura. F'każ li qorti tiddeċiedi li seħħ abbuż, il-persuna li tkun ingħatat is-setgħa tamminstra persua oħra, tista' titneħħa jew tiġi sospiża u jkollha trodd pagamenti li jkunu saru u tħallas l-ispejjeż legali. Id-deċiżjoni tal-imħallef wasslet għal reazzjoni minn Spears li fuq Instagram tat ħajr lill-ammiraturi tagħha li kkampanjaw kontra s-setgħa li ngħata missierha. Fil-filmat li tellgħet fuq Instagram hija użat ukoll għall-ewwel darba l-hashtag #FreeBritney. Din kienet it-tieni darba f'anqas minn xahar li Spears indirizzat lill-qorti u tenniet l-appell tagħha biex tkun tista' tieħu ħajjitha mill-ġdid.